**МОТИВИ**

**към Закон за изменение и допълнение на Закона за обществените поръчки**

Предложението е продиктувано от необходимостта да се регламентира възможността възложителите по закона по-ефективно и ефикасно да осъществяват целевите си информационни кампании за запознаване на още по-широк кръг от обществеността с политиките си в областта на дейността на всеки от тях, посредством най-съвременните технологии в информационния сектор.

През последното десетилетие пазарът на аудиовизуалните медийни услуги се разви значително и бързо поради протичащото сближаване между аудиовизуалните услуги (телевизионните услуги)от една страна и интернет услугите от друга. Технологичното развитие даде възможност и доведе до появата на нови видове услуги и предложения за потребителите, а зрителските навици, по-специално на по-младите поколения, значително са се променили. Същевременно новите видове съдържание, като например видеоклипове или генерирано от зрителите съдържание, придобиват все по-голямо значение, а новите участници, включително доставчиците на услуги за видео по заявка и платформи за споделяне на видеоклипове, вече са добре установени.

Настоящото законодателно решение отчита общата степен, тежест и системност на навлизане на дигиталните технологии в ежедневието на световното население, като по този начин се създават условия и за недопускане на нарушения на условията за прилагане на закона. По данни от официални и водещи източници, напр. Национален статистически институт (НСИ), Евростат, Агенция Блумбърг (Bloomberg), Агенция Statista (Statista) и др., използването на нови, съвременни и алтернативни източници за получаване и обмен на информация, търговски съобщения, продуктово позициониране, информационни кампании и др.нараства експоненциално на локално и глобално ниво, като напр. по данни на НСИ за 2021 г. населението в България използва интернет, вкл. чрез различни платформи както следва:

* Телефонни или видео разговори по интернет (чрез приложения като Viber, WhatsApp, Skype, Facetime, Messenger, Snapchat) – 63.4%;
* Участие в социални мрежи (създаване на потребителски профил, публикуване на съобщения или други дейности във Facebook, Twitter, Instagram, Snapchat, TikTok и др.) – 60%;
* Размяна на съобщения в реално време (чрез приложения като Skype, Messenger, WhatsApp, Viber, Snapcahat) – 56.5%;
* Четене на сайтове за новини онлайн, вестници, списания – 54.4%;
* Намиране на информация за стоки и услуги – 45.7% и др.

По данни от изследване на Евростат относно статистически данни за използване на социални медии от икономически оператори, към м. юни 2022 г. над 80% от същите използват активно различни платформи, като преимуществено се използват социални мрежи и специализирани уебсайтове за мултимедийна обмяна на съдържание.

Съгласно Statista потребителите на социални медии в глобален мащаб нарастват с около 500 млн. всяка година при изследван период от 2017 г. с прогноза до 2027 г., като за 2022 г. се отчитат 4.59 млрд. потребители.

Посочените процеси доведоха до някои съществени промени в посока на актуализиране на правната регулация на аудиовизуалните медийни услуги както на наднационално ниво в правото на Европейския съюз, така и в националната ни правна уредба.

Аудиовизуалните медийни услуги са предмет на регулация в Директива 2010/13/ЕС на Европейския парламент и на Съвета от 10 март 2010 г. за координирането на някои разпоредби, установени в закони, подзаконови и административни актове на държавите членки, отнасящи се до предоставянето на аудиовизуални медийни услуги (Директива за аудиовизуалните медийни услуги) (ОВ, L 95/1 от 15 април 2010 г.).

С Директива (ЕС) 2018/1808 на Европейския парламент и на Съветаот 14 ноември 2018 годинапредвид променящите се пазарни условия бешеизменена Директива 2010/13/ЕС за координирането на някои разпоредби, установени в закони, подзаконови и административни актове на държавите членки, отнасящи се до предоставянето на аудиовизуални медийни услуги (Директива за аудиовизуалните медийни услуги)(ОВ, L 303/69 от 28 ноември 2018 г.). С посочената промяна в обхвата на регулацията по Директива 2010/13/ЕС са включени и услугите на платформи за споделяне на видеоклипове, включително услугите на социалните медии, при които съществената функционална възможност е посветена на предоставянето на широката общественост на програми и/или генерирани от потребителите видеоклипове. В съображенията на самата Директива (ЕС) 2018/1808 – съображение (4) и съображение (5) се посочва, че услугите на платформите за споделяне на видеоклипове предоставят аудиовизуално съдържание, което широката общественост, и по-специално младите хора, ползват във все по-голяма степен, като същото е вярно и за услугите на социалните медии, които са се превърнали във важно средство за споделяне на информация, развлечение и образоване, включително чрез предоставяне на достъп до предавания и генерирани от потребители видеоклипове. Ето защо тези услуги на социалните медии са включени в обхвата на Директива 2010/13/EС, защото те се конкурират за една и съща аудитория и приходи с аудиовизуалните медийни услуги. Освен това те имат и значително въздействие, тъй като улесняват възможността потребителите да формират и влияят на мнението на други потребители.

Във връзка с изясняване на обхвата на новата регулация в Директива 2010/13/ЕС в резултат от изменението с Директива (ЕС) 2018/1808 е издадено Съобщение на Комисията „Насоки относно практическото прилагане на критерия за основна функционална възможност от определението на „услуга на платформите за споделяне на видеоклипове“ съгласно Директивата за аудиовизуалните медийни услуги (2020/С 223/02).

Националното ни законодателство е приведено в съответствие с измененията на Директива 2010/13/ЕС с Директива (ЕС) 2018/1808 със Закона за изменение и допълнение на Закона за радиото и телевизията (обн. ДВ, бр. 109 от 2020 г., в сила от 22.12.2020 г.), като в обхвата на регулацията на Закона за радиото и телевизията са включени услугите на платформи за споделяне на видеоклипове, предоставяни от доставчици на платформи за споделяне на видеоклипове под юрисдикцията на Република България, доколкото попадат в областите, координирани от Директива 2010/13/ЕС на Европейския парламент и на Съвета от 10 март 2010 г. за координирането на някои разпоредби, установени в закони, подзаконови и административни актове на държавите членки, отнасящи се до предоставянето на аудиовизуални медийни услуги (Директива за аудиовизуалните медийни услуги) (ОВ, L 95/1 от 15 април 2010 г.), изменена с Директива (ЕС) 2018/1808 на Европейския парламент и на Съвета от 14 ноември 2018 г. за изменение на Директива 2010/13/ЕС за координирането на някои разпоредби, установени в закони, подзаконови и административни актове на държавите членки, отнасящи се до предоставянето на аудиовизуални медийни услуги (Директива за аудиовизуалните медийни услуги), предвид променящите се пазарни условия (ОВ, L 303/69 от 28 ноември 2018 г.) - (*чл. 1, т. 2 от ЗРТ*).

От обхвата на приложното поле на регулацията на възлагането на обществените поръчки съгласно чл. 13, ал. 1, т. 5 от Закона за обществените поръчки са изключени обществените поръчки за закупуване на програмно време или осигуряване на предавания, които се възлагат на доставчици на медийни услуги, предвид на това, че дейността е регулирана и като са отчетени някои аспекти с културна или социална значимост, които правят неподходящо прилагането на правилата за обществените поръчки.

Същевременно развитието на регулацията на аудиовизуалните услуги с изменението с Директива (ЕС) 2018/1808 на Директива 2010/13/ЕС не е намерило съответно отражение в областта на регулацията на обществените поръчки, като възлагането на услуги на платформи за споделяне на видеоклипове, предоставяни от доставчици на платформи за споделяне на видеоклипове продължават да бъдат в обхвата на регулацията по ЗОП и да се възлагат по реда на същия.

Предвид на всичко изложено е необходимо да се създаде правно основание в Закона за обществените поръчки за изключване от приложното му поле на поръчки за услуги на платформа за споделяне на видеоклипове, които се възлагат на доставчици на платформи за споделяне на видеоклипове, включително услугите на социалните медии, при които съществената функционална възможност е посветена на предоставянето на широката общественост на програми и/или генерирани от потребителите видеоклипове, при условията на Директива 2010/13/ЕС за координирането на някои разпоредби, установени в закони, подзаконови и административни актове на държавите членки, отнасящи се до предоставянето на аудиовизуални медийни услуги и на Съобщение на Комисията „Насоки относно практическото прилагане на критерия за основна функционална възможност от определението на „услуга на платформите за споделяне на видеоклипове“ съгласно Директивата за аудиовизуалните медийни услуги (2020/С 223/02).

С направеното предложение не се нарушават правилата за свободна и лоялна конкуренция при възлагане на обществени поръчки доколкото в специалната уредба в областта на аудиовизуалните услуги след измененията в правото на ЕС през 2018 г. и в националната уредба по ЗРТ през 2020 г. услугите на платформа за споделяне на видеоклипове, които се възлагат на доставчици на платформи за споделяне на видеоклипове, включително услугите на социалните медии, при които съществената функционална възможност е посветена на предоставянето на широката общественост на програми и/или генерирано от потребителите съдържание, са поставени в равностойно положение и в същия регулаторен режим както медийните услуги, предоставяни от доставчици на медийни услуги, които съгласно чл. 13, ал. 1, т. 5 от ЗОП са изключени от приложното поле на закона.

С цел публичност и прозрачност тези изменения следва да се обнародват в „Държавен вестник“, за да бъдат достъпни за всички граждани и заинтересовани лица.